CELEX: 32015R1725
Language: lv
Date: 2015-09-28 00:00:00
Title: Komisijas Regula (ES) 2015/1725 (2015. gada 28. septembris), ar ko attiecībā uz etillauroilargināta (E 243) specifikācijām groza pielikumu Regulai (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas (Dokuments attiecas uz EEZ)

29.9.2015   
            
            
               LV
            
            
               Eiropas Savienības Oficiālais Vēstnesis
            
            
               L 252/12
            
         KOMISIJAS REGULA (ES) 2015/1725
   (2015. gada 28. septembris),
   ar ko attiecībā uz etillauroilargināta (E 243) specifikācijām groza pielikumu Regulai (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 14. pantu,
   ņemot vērā Eiropas Parlamenta un Padomes 2008. gada 16. decembra Regulu (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2), un jo īpaši tās 7. panta 5. punktu,
   tā kā:
   
               (1)
            
            
               Komisijas Regulā (ES) Nr. 231/2012 (3) noteiktas Regulas (EK) Nr. 1333/2008 II un III pielikumā uzskaitīto pārtikas piedevu specifikācijas.
            
         
               (2)
            
            
               Minētās specifikācijas saskaņā ar Regulas (EK) Nr. 1331/2008 3. panta 1. punktā minēto vienoto procedūru var atjaunināt pēc Komisijas iniciatīvas vai pēc pieteikuma saņemšanas.
            
         
               (3)
            
            
               2014. gada 17. novembrī tika iesniegts pieteikums, kurā lūdza grozīt pārtikas piedevas etillauroilargināta (E 243) specifikācijas. Pieteikumu saskaņā ar Regulas (EK) Nr. 1331/2008 4. pantu darīja pieejamu dalībvalstīm.
            
         
               (4)
            
            
               Pašreizējā specifikācijā etillauroilargināts definēts kā sintēzes produkts, kuru iegūst, esterificējot arginīnu ar etanolu un pēc tam izraisot estera reakciju ar lauroilhlorīdu. Iegūto etillauroilarginātu atgūst kā hidrohlorīda sāli, kuru filtrē un izžāvē.
            
         
               (5)
            
            
               Pieteikuma iesniedzējs pierādīja, ka pašreizējā definīcija ir pārāk plaša un tai attiecībā uz temperatūru un pH būtu jāatspoguļo precīzāka informācija, kas bija iekļauta sākotnējā pieteikumā un ir svarīga, lai iegūtu tādu pašu profilu, kādu Eiropas Pārtikas nekaitīguma iestāde novērtēja savā atzinumā par etillauroilargināta kā pārtikas konservanta lietošanas nekaitīgumu (4).
            
         
               (6)
            
            
               Tāpēc attiecīgi būtu jāgroza Regula (ES) Nr. 231/2012.
            
         
               (7)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (ES) Nr. 231/2012 pielikumu groza saskaņā ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Briselē, 2015. gada 28. septembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 354, 31.12.2008., 16. lpp.
   
   
      (2)  OV L 354, 31.12.2008., 1. lpp.
   
   
      (3)  Komisijas 2012. gada 9. marta Regula (ES) Nr. 231/2012, ar ko nosaka Eiropas Parlamenta un Padomes Regulas (EK) Nr. 1333/2008 II un III pielikumā uzskaitīto pārtikas piedevu specifikācijas (OV L 83, 22.3.2012., 1. lpp.).
   
      (4)  The EFSA Journal (2007) 511, 1.–27. lpp.
   
      PIELIKUMS
      Definīciju Regulas (ES) Nr. 231/2012 pielikuma ierakstā par E 243 “Etillauroilargināts” aizstāj ar šādu:
      
         
                     “Definīcija
                     
                  
                  
                     Etillauroilarginātu sintezē, ūdens vidē kontrolētā temperatūrā, kura ir amplitūdā no 10 līdz 15 °C, un pie pH 6,7 līdz 6,9 esterificējot arginīnu ar etanolu un pēc tam izraisot estera reakciju ar lauroilhlorīdu. Iegūto etillauroilarginātu atgūst kā hidrohlorīda sāli, kuru filtrē un izžāvē.”